Tabuja rikkovan ja shokeeraamista rakastavan rokkari Till Lindemannin uusin biisi tuskin jättää videoineen ketään kylmäksi.

Tabuja rikkovan ja shokeeraamista rakastavan rokkari Till Lindemannin uusin biisi tuskin jättää videoineen ketään kylmäksi. AOP

Maailmankuulun saksalaisen metalliyhtye Rammsteinin laulaja Till Lindemannin ja ruotsalaisen multi-instrumentalisti Peter Tägtgrenin Lindemann-duo julkaisi marraskuun alussa uuden kappaleen ja musiikkivideon nimeltään Knebel, suomeksi suukapula. Biisissä lauletaan vihasta ja Till Lindemann veistelee olevansa onnellinen, kun "sinulla on suukapula".

Tavallisesti yksittäisten bändien tai artistien kappalejulkaisut eivät ylitä isompia uutiskynnyksiä. Nyt voi kuitenkin sanoa, että Lindemann lienee punnertanut musiikin maailmaan teoksen, jolla rikotaan isoja valtavirran musiikkikuvaston rajoja.

Virolaisella Rummun louhoksella kuvatussa teoksessa Lindemann kahlaa tulvivan rakennuksen raunioissa ja joessa, välillä vetäen kettingillä perässään nuorta naista.

Youtubessa nähtävää sensuroitua versiota voi suurin osa katsoa suurin piirtein järkyttymättä. Tämä johtuu siitä, että videota peittävät kappaleen loppupuolella valtavat, mustat laatikot, joissa lukee sensuroitu. Kuvasta ei näe mitään. Ikävin kuvallinen kohtaus tulee, kun Lindemann syö elävän ankeriaan pään.

Internetin syövereissä, kuten Redditissä, on alkanut kuitenkin nousta suosituksi videon sensuroimaton versio. Video on ollut hetkellisesti nähtävissä myös Youtubessa kolmannen osapuolen lisäämänä, mutta verkkosivun ylläpito on poistattanut sen sieltä.

Sensuroimaton versio sisältää runsaasti verta ja pornografiaa.

Lindemann-duo varmasti aavisti alkuperäisen musiikkivideon joutuvan Youtuben hampaisiin. Siksi he julkaisivat siellä itse vain sensuroidun version.

Till Lindemann mainosti Instagram-tilillään, että sensuroimaton musiikkivideo tullaan näkemään viralliselta verkkosivulta vain kerran, jolloin halukkaiden katsojien tulisi olla paikalla. Lindemannilla on Instagramissa lähes 500 000 seuraajaa.

Kesällä Tampereella valtavan konsertin vetänyt Rammsteinkin tunnetaan shokeeraavasta lavaesiintymisestä. Lisäksi aiemmin yhtyeeltä on sensuroitu esimerkiksi Pussy-hitin video, joka on nykyään nähtävissä lähinnä aikuisviihdesivustoilla.

Aiemmin tänä vuonna Rammstein herätti polemiikkia, kun sen jäsenet pukeutuivat hirttosilmukkakaulaisiksi keskitysleirin vangeiksi Deutschland-kappaletta varten. Saksan juutalaisyhteisö raivostui.

Till Lindemann teurastajana. Mies ja hänen ykkösprojektinsa Rammstein tunnetaan massiivisista show-numeroista keikoilla, joista ei rekvisiittaa puutu. Vasemmalla yhtyeen kosketinsoittaja Christian Lorenz. Roberto Nistri / Alamy Stock Photo / AOP

Mutta Till Lindemann menee sivuprojektinsa myötä vieläkin pidemmälle.

Liian pitkälle? Jos asiaa kysyttäisiin Youtubelta, niin meni. Till Lindemann kuitenkin tuntee fanikuntansa ja tietää, ketä puhuttelee.

"Ei kai hänellä ole mitään musiikillisia rajoja"

Metalli- ja rockmusiikkiin keskittyvän Kaaoszinen-median päätoimittaja Arto Mäenpään mukaan Lindemann-projekti on alun perinkin perustettu Lindemannin ja Tägtgrenin toimesta hieman erilaiseksi kokonaisuudeksi, eräänlaiseksi "hassutteluprojektiksi".

– Kun siihen yhdistetään Lindemannin hieman kiero huumori, syntyy hänen näköisensä video. Jo ensimmäinen levy, Skills in Pills (2015) kulki näillä samoilla alapääteemoilla, Mäenpää sanoo.

Duon ensimmäisen singlen, Praise Abortin musiikkivideolla esiintyvät ihmiset näyttelevät sikoja, ja eräässä kohdassa Till Lindemann on imettävinään pieniä porsaita. Video on raju ja biisissä lauletaan abortista rajulla sanastolla.

– Sen, mitä on katsonut Till Lindemannin touhuja, niin ei kai hänellä ole mitään musiikillisia rajoja, Mäenpää sanoo.

Osa faneista pitää videota taiteellisena ja taitavana symboliikkana, kuten Twitteristä voi havaita.

...and the more subtle (prostration bump & black forehead ring, chains, locust/insect, eel...) The lyrics hit deep. All in all, beautifully done in its creative madness and outrageous style. And clearly, not for everyone. — azazgyva (@azazgyva) 2. marraskuuta 2019

Lindemann-kaksikon toinen albumi F & M julkaistaan loppukuusta. Lindemann-duo saapuu ensi helmikuussa Suomeen ja esiintyy Helsingin jäähallissa.

Lue lisää:

Rammstein järkyttää palavilla lastenrattailla ja bändikaverin keittämisellä, mutta onko shokeerauksen taustalla sanomaa?

Kerran Rammsteinin laulaja oli oikeasti tulessa, penistykki on keikoilla peruskauraa – tiedäthän ainakin nämä 5 asiaa saksalaisbändistä

Kuvat: Yli 30 000 ihmistä juhli Rammsteinin kanssa Ratinassa: "Rammsteinin musiikki saa veren kiertämään ja rytmijalan liikkeelle"

Juttua korjattu 7.11. klo 9.03: Jutun keskellä oleva kuva vaihdettu kuvaksi Till Lindemannista. Alun perin kuvassa oli Rammsteinin kitaristi Paul Landers.

Juttua selkeytetty 7.11. klo 20.07: Tekstin alkuperäisestä muotoilusta saattoi saada käsityksen, että Lindemann julkaisi sensuroimattoman musiikkivideon virallisesti Youtubessa. Näin ei käynyt, vaan Youtuben ylläpito on poistattanut verkkosivultaan kolmansien osapuolien lisäämiä versioita Knebel-kappaleen sensuroimattomasta musiikkivideosta. Lindemann näytti sensuroimattoman version kertaalleen omalla verkkosivullaan ja lisäsi Youtubeen sensuroidun myöhemmin.